Paxamus
Paxamus fuit scriptor Graecus, fortasse saeculi II a.C.n., cuius opera nunc deperdita sunt. In lexico cuius titulus est Suda repperimus indicem operum Paxami. Opera Paxami de re rustica legerunt et Varro et Columella. Exstant in Geoponicis Constantino Porphyrogenito dicatis, et in Fragmentis Anatolii de bubus in corpore Hippiatricorum servatis nonnulla excerpta ex opere Paxami dempta. Pollux Paxamum laudat ut auctorem de re culinaria. Athenaeus in Deipnosophistis eundem citat quia primus verbo Latino isicia usus est. Paxamus, ut credunt nonnulli, etiam vivit in nomine panis biscocti quem Graeci paximadion appellant.